Folketing
2008-04-29

Jeg tror, at man må opfatte det her lovforslag som det, det er, nemlig et forsøg på at lette beskatningen af erhvervslivet, og det er jo et erklæret formål fra regeringens side, så det er der ikke noget overraskende i, selv om det selvfølgelig sammenholdt med de øvrige prioriteringer, der foregår i vores samfund, måske kan betragtes som værende mindre socialt, end man kunne foretrække. Hvis man så ser på indholdet af forslaget, er det jo rigtigt, som hr. Niels Helveg Petersen sagde, at ikke alting er lige enkelt og gennemskueligt. Det karakteriserer jo i al almindelighed skattelovgivningen, så det skal man naturligvis ikke lade sig chokere af. Men det er jo sådan, at når man beregner en udgift på det her lovforslag på 200-250 mio. kr. det første år og derefter 40-50 mio. kr., er det selvfølgelig vigtigt, at de grundlæggende præmisser er på plads.